Rozhodnutie Komisie
z 30. januára 1981
o zozname prevádzkarní v Uruguaji schválených na účely dovozu čerstvého hovädzieho, teľacieho, ovčieho mäsa a mäsa domácich nepárnokopytníkov do spoločenstva
(81/92/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 72/462/EHS z 12. decembra 1972 o problémoch pri kontrolách týkajúcich sa zdravia zvierat a veterinárnych otázok dovozu hovädzieho dobytka, ošípaných a čerstvého mäsa z tretích krajín [1], a najmä na jej článok 4 ods. 1 a článok 18 ods. 1 písm. a) a b),
keďže prevádzkarniam v krajinách, ktoré nie sú členmi spoločenstva, nemôže byť povolený vývoz čerstvého mäsa do spoločenstva, pokiaľ nespĺňajú všeobecné a zvláštne predpoklady stanovené v smernici 72/462/EHS;
keďže Uruguaj predložil v súlade s článkom 4 ods. 3 smernice 72/462/EHS zoznam prevádzkarní oprávnených vyvážať do spoločenstva;
keďže kontroly spoločenstva na mieste preukázali, že úroveň hygieny v mnohých týchto prevádzkarniach sú dostatočné a že tieto prevádzkarne preto môžu byť zapísané na prvý zoznam prevádzkarní zostavený v súlade s článkom 4 ods. 1 uvedenej smernice, z ktorých môže byť povolený dovoz čerstvého mäsa;
keďže prípad iných prevádzkarní navrhovaných Uruguajom musí byť opätovne preskúmaný na základe dodatočných informácií o ich hygienickej úrovni a ich schopnosti rýchlo sa prispôsobiť príslušným právnym predpisom spoločenstva; keďže medzitým, a aby nebol náhle prerušený súčasný obchod, môže byť týmto prevádzkarniam povolené dočasne pokračovať vo vývoze čerstvého mäsa do tých členských štátov, ktoré sú pripravené ich prijať;
keďže bude preto nutné preskúmať a v prípade potreby pozmeniť toto rozhodnutie podľa krokov urobených na tento účel a vykonaných zlepšení;
keďže treba pripomenúť, že dovoz čerstvého mäsa tiež podlieha iným veterinárnym predpisom spoločenstva, najmä pokiaľ ide o požiadavky ochrany zdravia, vrátane zvláštnych opatrení pre Dánsko, Írsko a Spojené kráľovstvo;
keďže podmienky dovozu čerstvého mäsa z prevádzkarní v zozname pripojenom k tomuto rozhodnutiu naďalej podliehajú ustanoveniam spoločenstva stanoveným inde a všeobecným ustanoveniam zmluvy; keďže najmä dovoz z krajín, ktoré nie sú členmi Európskeho spoločenstva, a opätovný vývoz niektorých kategórií mäsa, napr. kusov mäsa vážiacich menej ako 3 kilogramy alebo mäsa obsahujúceho zvyšky niektorých látok, ktorých použitie nie je dosiaľ upravené zvláštnymi harmonizovanými pravidlami do iných členských štátov, naďalej podlieha zdravotným predpisom dovážajúceho členského štátu;
keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Dovoz čerstvého hovädzieho, teľacieho, ovčieho mäsa a mäsa hospodárskych nepárnokopytníkov do spoločenstva sa povoľuje z prevádzkarní v Uruguaji uvedených v prílohe.
2. Dovozy z týchto prevádzkarní ďalej podliehajú veterinárnym ustanoveniam spoločenstva, najmä tým, ktoré sa týkajú požiadaviek na ochranu zdravia.
Článok 2
1. Členské štáty zakážu dovoz kategórií čerstvého mäsa uvedeného v článku 1 ods. 1, pochádzajúce z iných prevádzkarní ako z tých, ktoré sú uvedené v prílohe.
2. Tento zákaz však nebude platiť do 31. augusta 1981 pre prevádzkarne, ktoré nie sú uvedené v prílohe, ale ktoré boli úradne schválené a navrhnuté uruguajskými orgánmi do 1. septembra 1980 podľa článku 4 ods. 3 smernice 72/462/EHS, pokiaľ nebude rozhodnuté inak, v súlade s článkom 4 ods. 1 vyššie uvedenej smernice.
Komisia predloží členským štátom zoznam týchto prevádzkarní.
Článok 3
Toto rozhodnutie nadobúda účinnosť 1. februára 1981.
Článok 4
Toto rozhodnutie bude preskúmané a v prípade potreby zmenené a doplnené do 1. júla 1981.
Článok 5
Toto rozhodnutie je adresované členským štátom.
V Bruseli 30. januára 1981